永嘉真覺大師真贊
作者：釋德洪
朝代：宋

paragraphs: 情根無功，意識無作。
現量圓成，見聞知覺。
如鏡受燈，光無壞雜。
烈火焚燒，河流湍逝。
谷風怒號，大地依止。
俱無知思，亦復如是。
此湼槃門，如鼓塗毒。
曹谿撾之，聞者僵仆。
以椎授公，萬像驚縮。
光明之語，粲如日星。
精嚴之行，清如玉冰。
惟不傳者，與空相應。
我初學道，如握與拳。
晚乃覺之，如手安然。
有時而用，搏取大千。